Den belgiske turistbus, der blev stjålet i august, er fundet i Kvistgård ved Helsingør. Og i dag er en 60-årig serbisk mand blevet varetægtsfængslet i 15 dage efter et grundlovsforhør i Københavns Byret.

Serberen blev i går anholdt på sin bopæl i Valby. Han menes at stå bag organiserede tyverier af busser, der fragtes videre til udlandet, så politiet efterlyser flere medgerningsmænd.

Læs også : Turistbus forsvundet på sjette døgn

Grundlovsforhøret blev holdt for lukkede døre af hensyn til efterforskningen.

Siden bussen på mystisk vis forsvandt fra Ingerslevsgade på Vesterbro i København har politiet brugt mange mandskabstimer på at finde den.

Dengang anså politiet det som intet andet end et usædvanligt tyveri. Noget mere alvorligt og farligt blev ikke udelukket - med henvisning til angreb på civile med lastvogne flere steder i Europa.